2017.gada .janvārī Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas kārtība pasākuma 16. „Sadarbība” apakšpasākumā 16.1. „Atbalsts Eiropas Inovāciju partnerības lauksaimniecības ražīgumam un ilgtspējai lauksaimniecības ražīguma un ilgtspējas darba grupu projektu īstenošanai” un apakšpasākumā 16.2. „Atbalsts jaunu produktu, metožu, procesu un tehnoloģiju izstrādei” atklātu projektu iesniegumu konkursu veidā**

*Izdoti saskaņā ar Lauksaimniecības un*

*lauku attīstības likuma 5. panta ceturto daļu*

**I. Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu (turpmāk – atbalsts) pasākuma 16. „Sadarbība” (turpmāk – pasākums) apakšpasākumā 16.1. „Atbalsts Eiropas Inovāciju partnerības lauksaimniecības ražīgumam un ilgtspējai lauksaimniecības ražīguma un ilgtspējas darba grupu projektu īstenošanai” un apakšpasākumā 16.2. „Atbalsts jaunu produktu, metožu, procesu un tehnoloģiju izstrādei” atklātu projektu iesniegumu konkursu veidā.
2. Finansējums pasākumā tiek piešķirts saskaņā ar Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (turpmāk – regula Nr. [1305/2013](http://eur-lex.europa.eu/eli/reg/2013/1305?locale=LV)). Atbalstu dotāciju veidā sniedz saskaņā ar Komisijas 2014. gada 17. jūnija Regulu (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – regula Nr. 651/2014). Lēmumu par atbalsta piešķiršanu saskaņā ar šiem noteikumiem var pieņemt līdz 2020. gada 31. decembrim.
3. Pasākuma mērķis ir veicināt sadarbību lauksaimniecībā, mežsaimniecībā un lauksaimniecības produktu (izņemot zivsaimniecības produktu) pārstrādē, lai risinātu šo nozaru praktiskās vajadzības. Sadarbības rezultātā tiek radīti inovatīvi risinājumi jaunu produktu, procesu, tehnoloģiju, metožu izstrādei un to ieviešanai praksē.
4. Atbalsts pasākumā tiek sniegts sekojošās tēmās:
	1. ekonomiski dzīvotspējīgu lauksaimniecības un mežsaimniecības ražošanas sistēmu attīstība ievērojot ilgtspējas principus;
	2. lauksaimniecības un mežsaimniecības resursu saglabāšana un efektivitāte (piemēram, samazinot siltumnīcefekta gāzu emisijas (SEG), palielinot energoefektivitāti, precīzo tehnoloģiju, bezatlikuma tehnoloģiju ieviešana, samazinot mēslošanas līdzekļu un pesticīdu lietošanu, veicinot oglekļa uzglabāšanu un CO2 piesaisti);
	3. pilna cikla ražošanas nodrošināšana, sākot ar primāro lauksaimniecības produktu ražotāju līdz gatavās produkcijas pārstrādātājam, sadarbības ietvaros rodot kompleksu, ilgtspējīgu risinājumu, kas skar gan primāro ražotāju, gan pārstrādātāju;
	4. lauksaimniecības produkcijas pievienotās vērtības radīšana vietējai izejvielai;
	5. ekonomisko rādītāju uzlabošana lauku saimniecībās vai lauksaimniecības produktu pārstrādes uzņēmumos, privāto mežu apsaimniekošanā, ievērojot ilgtspējības principus;
	6. pārtikas un īso kokmateriālu piegāžu ķēžu stiprināšana, veicinot sadarbību starp vietējiem ražotājiem, kā rezultātā tiek samazināts attālums starp ražotāju un patērētāju, starpnieku skaits, tiek veicināta tiešā iegāde no pārtikas ražotāja.
5. Šo noteikumu izpratnē:
	1. inovācija – process vai darbība, kura rezultātā tiek izstrādāts jauns produkts, tehnoloģija, process vai metode (vismaz nacionālā mērogā) un kurā tiek iesaistīts galvenokārt valsts esošais intelektuālais potenciāls, nodrošinot nepārtrauktu mijiedarbību visā procesa garumā, kurā iesaistīta zinātne – pētniecība –- tirgus izpēte un gatavās produkcijas ražošana;
	2. pētnieks – zinātniskā institūcija, kas reģistrēta Zinātnisko institūciju reģistrā un piedalās sadarbības projekta īstenošanā;
	3. produktīvās investīcijas – kapitāla ieguldīšana materiālajos aktīvos (tehnikā, iekārtās un to aprīkojumā) vai ražošanas metodes izstrādē, kurus izmanto saimnieciskajā darbībā, un kas tieši nodrošina peļņas gūšanu vai produktu ražošanas procesu nodrošināšanu;
	4. jauns produkts – preces (jebkura lieta (īpašums) vai darbība), kuri ir pilnīgi jauni vai kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības). Par jaunu produktu neuzskata:
		1. kādas procesa daļas izmantošanas pārtraukšanu;
		2. kapitāla aizvietošanu vai ekstensīvu palielināšanu (izmantotajiem moduļiem identisku moduļu iegāde, nebūtiski paplašinājumi, iekārtu un programmatūras atjauninājumi). Jaunām iekārtām vai paplašinājumiem jābūt ar būtiskiem specifikācijas uzlabojumiem;
		3. komponentu cenu maiņas dēļ radušās izmaiņas (produkta cenas vai ražošanas procesa produktivitātes izmaiņas nav produktu inovācija);
		4. produktu pielāgojumus konkrētām vajadzībām (piemēram, produkta pielāgošana klienta vajadzībām, kas neizraisa tādas jaunā produkta funkcionālo vai tehnisko īpašību izmaiņas, kuras nodrošina augstāku jaunā produkta konkurētspēju salīdzinājumā ar esošiem produktiem);
		5. ikdienas, sezonas un cikliskas izmaiņas un uzlabojumus;
		6. dizaina izmaiņas (tajā skaitā garša un smarža), kas nemaina funkcijas, lietojumu vai tehniskās īpašības;
		7. citu ražotāju preču vai procesu tālākpārdošanu;
		8. uzlabojumus tirgvedības veicināšanai (tai skaitā estētiskas izmaiņas);
		9. organizatorisko procesu uzlabošanu komersanta darbībā;
	5. jauna tehnoloģija – tehnoloģija, kas atbilst regulas Nr. 651/2014 2.panta 114.punkta noteiktajai definīcijai;
	6. sadarbības partneri – neatkarīgas līguma slēdzēju puses, kuras noslēgušas savā starpā sadarbības līgumu par projekta īstenošanu un nodrošina efektīvu sadarbību;
	7. lauksaimnieks – saimnieciskās darbības veicējs, kā arī individuālais komersants vai juridiska persona, ja tie ražo lauksaimniecības produktus (līguma par Eiropas Savienības darbību I pielikumā minētos lauksaimniecības produktus, izņemot zivsaimniecības produktus) un pēdējā noslēgtajā gadā no lauksaimnieciskās darbības ir guvuši ieņēmumus ne mazāk kā 51 procentu no kopējiem ieņēmumiem;
	8. mežsaimnieks – meža īpašnieks vai tiesiskais valdītājs;
	9. lauksaimniecības produkts – līguma par Eiropas Savienības darbību I pielikumā minētos lauksaimniecības produktus, izņemot zivsaimniecības produktus;
	10. mežsaimniecība – meža zemes apsaimniekošana un ilgtspējīga izmantošana, veicot mērķtiecīgas mežsaimnieciskās darbības jebkurā meža audzēšanas cikla posmā, aptverot koksnes un nekoksnes vērtības, ar mērķi nodrošinātu meža produkcijas sagādi tālākai pārstrādei vai tiešai izmantošanai. Atbalsts šo noteikumu ietvaros netiek sniegts kokapstrādei.;
	11. lauksaimniecības produktu pārstrāde – atbilst regulas Nr. 651/2014, 2. panta 10.punkta definīcijai, ietverot jebkuru darbību ar lauksaimniecības produktu, tostarp karsēšanu, kūpināšanu, konservēšanu, nogatavināšanu, žāvēšanu, marinēšanu, ekstrakciju, ekstrūziju, malšanu, saldēšanu vai vienlaikus vairākus šos procesus, kas maina sākotnējo produktu. Par lauksaimniecības produktu pārstrādi uzskatāma arī dzīvnieku kaušana un sadalīšana;
	12. kooperatīvs – atbilstīga lauksaimniecības pakalpojumu kooperatīvā sabiedrība, kas saņēmusi atbilstības statusu saskaņā ar normatīvajiem aktiem par lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu;
	13. process – secīgu darbību kopums apakšpasākuma mērķa sasniegšanai;
	14. metode – veids vai [paņēmiens](http://www.tezaurs.lv/#/sv/?paņēmiens) apakšpasākuma mērķa sasniegšanai;
	15. sadarbības līgums – līgums, kas noslēgts starp sadarbības partneriem;
	16. Eiropas Inovāciju partnerības lauksaimniecības ražīgumam un ilgtspējai (turpmāk – EIP) darba grupa – darba grupa, kuru izveidojuši sadarbības partneri projektu īstenošanai, kas sekmē EIP mērķu sasniegšanu;
	17. vadošais partneris – darba grupas partneris, kurš tiesīgs pārstāvēt sadarbības partnerus, iesniegt projekta iesniegumu Lauku atbalsta dienestā, saņemt atbalstu, kā arī vadīt un koordinēt projekta īstenošanu un nodrošināt tālāku finansējuma novirzīšanu sadarbības partneriem, atbilstoši to veiktajām darbībām;
	18. EIP tīkls – Eiropas Komisijas izveidots tīkls, kas darbojas Eiropas Savienības līmenī un lai palīdzētu sasniegt EIP izvirzītos mērķus, apvieno tādu darbību īstenošanā iesaistītās darba grupas, konsultāciju dienestus un pētniekus, kuru mērķis ir inovācijas lauksaimniecībā, atvieglojot pieredzes un zināšanu apmaiņu;
	19. EIP tīkla kontaktpunkts – sabiedrība ar ierobežotu atbildību „Latvijas Lauku konsultāciju un izglītības centrs”, kas Valsts lauku tīkla funkciju ietvaros nodrošina tehnisko palīdzību inovatīvo projektu ideju izstrādei, potenciālo EIP darba grupu izveidei, un potenciālo partneru piesaistei;
	20. projekta koordinators – persona, kas koordinē projekta īstenošanu;
	21. individuālais pētījuma projekts – pētījuma projekts, kuru īsteno viens pētījuma īstenotājs;
	22. fundamentāls pētījums – pētniecības kategorija regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 84. punkta izpratnē;
	23. rūpnieciskais pētījums – pētniecības kategorija regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 85. punkta izpratnē;
	24. eksperimentālā izstrāde – pētniecības kategorija regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 86. punkta izpratnē;
	25. priekšizpēte – pētniecības kategorija regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 87. punkta izpratnē;
	26. efektīva sadarbība – sadarbība, kas atbilst regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 90. punktam.
6. Projektu iesniegumu pieņemšanu izsludina, vērtē un atlasa, lēmumu pieņem un paziņo, kā arī atbalstu pieprasa saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā.
7. Pasākumam ir divi apakšpasākumi:
	1. atbalsts EIP lauksaimniecības ražīguma un ilgtspējas darba grupu projektu īstenošanai (turpmāk - 16.1. apakšpasākums);
	2. atbalsts jaunu produktu, metožu, procesu un tehnoloģiju izstrādei (turpmāk - 16.2. apakšpasākums).
8. Projekta īstenošanas laikā EIP darba grupa vai atbalsta pretendentu grupa var nodrošināt regulāru informācijas publiskošanu par projekta īstenošanas gaitu, izmantojot vismaz EIP tīklu.
9. Pēc projekta īstenošanas EIP darba grupa vai atbalsta pretendentu grupa projekta rezultātus apraksta un dara publiski pieejamus, izmantojot vismaz EIP tīklu. Projekta rezultātu aprakstā iekļauj vismaz šādu informāciju:
	1. projekta nosaukumu;
	2. norādi uz teksta sagatavotāju;
	3. norādi par projekta koordinatoru un kontaktinformāciju;
	4. sadarbības partnerus un to kontaktinformāciju;
	5. darbības un projekta rezumējumu (kopsavilkums, ietverot mērķus, problēmas un iespējas, ieguvumus un iespējas gala lietotājam, galvenās darbības un aktivitātes, sasniegtos praktiskos rezultātus un rekomendācijas);
	6. projekta atslēgas vārdus jeb pamatjēdzienus.
10. Ja projekta īstenošanas mērķis ir saistīts ar lauksaimniecības produktu vai meža produktu pārstrādi, tā īstenošanas rezultātā labuma guvējiem ir jābūt arī primārajiem ražotājiem lauksaimniecības un mežsaimniecības nozarē.
11. Maksimālais projekta īstenošanas termiņš ir pieci gadi, bet ne ilgāk kā līdz 2023.gada 30.jūnijam.
12. Atbalsts pasākuma ietvaros netiek piešķirts jau uzsāktu projektu īstenošanai, individuālajiem pētniecības projektiem, intelektuālā īpašuma tiesības projektiem, fundamentāliem pētījumiem un priekšizpētei, kā arī jauna produkta, procesa, tehnoloģijas vai metodes ieviešanai praksē (komerciālai lietošanai). Pasākuma ietvaros netiek atbalstīti ieguldījumi natūrā.
13. Ja projekta iesniedzējs vai tā saistītās personas ir īstenojušas, īsteno vai plāno īstenot citus projektus saistībā ar šajā projektā paredzēto eksperimentālo tehnoloģiju, projekta iesniegumā sniedz informāciju par visiem projektiem un skaidro, kā tiks novērsts dubultā finansējuma risks.
14. Sadarbības partneris iesaistās projekta īstenošanā ar tā valdījumā vai īpašumā esošu mantu, intelektuālo īpašumu, finansējumu vai cilvēkresursiem. Šādu ieguldījumu dēļ finansējuma saņēmējam ar sadarbības partneri nevar rasties tādas tiesiskās attiecības, no kurām izrietētu, ka šis darījums atbilst publiska iepirkuma līguma pazīmēm vai ka darījumam jāpiemēro normatīvie akti par iepirkuma procedūru un tās piemērošanas kārtību pasūtītāja finansētiem projektiem.
15. Vadošais partneris un sadarbības partneri ir atbildīgi par atsevišķas grāmatvedības uzskaites sistēmas vai atbilstoša grāmatvedības koda ieviešanu, visu ar projekta īstenošanu saistīto darījumu atspoguļošanai. Vadošais partneris un sadarbības partneri informāciju par darījumiem iespēju robežās reģistrē elektroniski un dara to pieejamu pēc kompetento dienestu pieprasījuma.
16. Vadošais partneris un sadarbības partneri neatkarīgi no tā juridiskā statusa (publisko vai privāto tiesību subjekts) vai saimnieciskās darbības veida (peļņu gūstoša vai bezpeļņas institūcija) publiskā finansējuma saņemšanai kvalificējams kā saimnieciskās darbības veicējs atbilstoši regulas Nr. [651/2014](http://eur-lex.europa.eu/eli/reg/2014/651?locale=LV) 2.panta 24.punktā un 1.pielikumā noteiktajai definīcijai.
17. Katrs sadarbības partneris sniedz ieguldījumu sadarbības projekta īstenošanā un dalās projekta riskā un rezultātos. Katram sadarbības partnerim projektu īstenošanā ir savas attiecināmas izmaksas.
18. Ja sadarbības projekta ieviešanas termiņš ir garāks par sešiem mēnešiem, tad to sadala posmos, un katram posmam nosaka veicamos darbus un sasniedzamos rezultātus.
19. Par jaunu atbalsta pretendentu EIP darba grupa vai atbalsta pretendentu grupa uzskatāma, ja EIP darba grupas vai atbalsta pretendentu grupas sadarbības partneru skaits mainās vairāk nekā par 70 procentiem.
20. Pasākuma ietvaros sniegtais atbalsts par vienām un tām pašām attiecināmajām izmaksām nevar pārklāties ar atbalstu, kas sniegts programmā „Uzņēmējdarbība un inovācijas” papildinājuma 2.1.2.1.1.apakšaktivitāti „Kompetences centri” vai darbības programmā „Izaugsme un nodarbinātība” 1.1.1. specifiskā atbalsta mērķa „Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.1. pasākuma „Praktiskas ievirzes pētījumi”.

**II. 16.1. apakšpasākuma atbalsta saņemšanas nosacījumi**

1. 16.1. apakšpasākuma mērķis – vismaz nacionāli nozīmīgu uz inovāciju vērstu projektu īstenošana lauksaimniecības, mežsaimniecības un lauksaimniecības produktu pārstrādes nozarē vai to sektoru, atbalstot tādu projektu īstenošanu, kas paredz jaunradītus risinājumus nozares vai to sektoru līmenī, iespējami plašāku potenciālo labuma guvēju loku, sekmējot nozares attīstību kopumā.
2. 16.1. apakšpasākuma atlase notiek divos posmos:
	1. projekta idejas atlase un EIP darba grupas apstiprināšana;
	2. detalizēti sagatavotu projektu iesniegumu atlase.
3. 16.1. apakšpasākumā atbalsts tiek sniegts šo noteikumu 4.punktā minētas tēmās, ka arī citās tēmās saskaņā ar Regulas 1305/2013 55. pantu.

**2.1. Projekta idejas atlase (1.posms)**

1. Atbalsta pretendents ir potenciālā EIP darba grupa, kas apvieno lauksaimniekus, mežsaimniekus, lauksaimniecības produktu pārstrādātājus, pārstāvjus no lauksaimniecības, mežsaimniecības vai lauksaimniecības produktu pārstrādes nozares nevalstiskajām organizācijām vai kooperatīviem, pētniekus (arī studentus), konsultantus vai citas inovācijās ieinteresētās puses.
2. Atbalsta pretendents atbilst šādiem atbalsta saņemšanas nosacījumiem:
	1. veido jaunu sadarbību starp vismaz trim dažādām šo noteikumu 24.punktā minētajām personām (no kurām vismaz viens ir lauksaimnieks vai mežsaimnieks), kas savstarpēji nav saistīti (turpmāk– sadarbības partneri);
	2. iesniedz EIP projekta ideju (turpmāk – projekta ideja) atlases komisijā (turpmāk - komisija) projekta idejas iesniegumu (1.pielikums);
	3. EIP darba grupas projekta ideja ir saistīta ar lauksaimniecību, mežsaimniecību vai lauksaimniecības produktu pārstrādi.
3. Lauku atbalsta dienests vismaz vienu mēnesi pirms projekta idejas iesniegumu pieņemšanas uzsākšanas oficiālajā izdevumā „Latvijas Vēstnesis” izsludina projekta idejas iesniegumu iesniegšanu, nosakot iesniegumu iesniegšanas termiņu.
4. Lai pieteiktos projekta idejas atlasei, potenciālā EIP darba grupa izstrādā nacionāli nozīmīga uz inovāciju vērstu projekta ideju un iesniedz projekta idejas iesniegumu izskatīšanai komisijā. Projekta idejas iesniegumam pievieno katra sadarbības partnera, ka arī pētījuma īstenošanā vai projekta īstenošanā iesaistīta personāla prasmju un kvalifikācijas aprakstu.
5. Projekta idejas iesniegumu sagatavo atbilstoši 1.pielikumam.
6. Projekta idejas iesniegumu vērtē komisija.
7. Komisiju izveido Zemkopības ministrija. Komisijas darbību nosaka Zemkopības ministrijas apstiprināts reglaments.
8. Komisijas locekļi iegūst valsts amatpersonas statusu. Zemkopības ministrija normatīvajos aktos noteiktajā kārtībā informē Valsts ieņēmumu dienestu par attiecīgajiem komisijas locekļiem.
9. Komisija vērtē iesniegto projekta ideju un potenciālās EIP darba grupas izveidošanā ieinteresēto personu atbilstību izvirzītajai projekta idejai, ievērojot 16.1.apakšpasākuma nosacījumus un ņemot vērā projekta idejas iesniegumu atlases kritērijus (2.pielikums).
10. Lai novērtētu projekta ieguldījumu uz inovāciju vērsta procesa vai darbības radīšanā, nodrošina trīs individuālu neatkarīgu ekspertu piesaisti.
11. Izvērtējot projekta idejas iesniegumu, komisija divu mēnešu laikā pēc šo noteikumu 26.punktā minētajā publikācijā noteiktā projektu idejas iesniegšanas termiņa pieņem lēmumu par projekta idejas atbilstību vai noraidīšanu un EIP darba grupas apstiprināšanu saskaņā 2.pielikumā minētajiem kritērijiem. Ja projekta idejas izvērtēšanai nepieciešams papildu laiks, lēmuma pieņemšanas termiņu pagarina, bet ne ilgāk kā līdz četriem mēnešiem no projektu idejas iesniegšanas dienas Lauku atbalsta dienestā.
12. Pēc projekta idejas izvērtēšanas komisijai ir tiesības izteikt ieteikumus potenciālās EIP darba grupas sastāva un projekta idejas uzlabošanai, ka arī kopējā finansējuma vai tā sadalījuma precizēšanai pirms detalizēta projekta sagatavošanas 2.posma atlasei. Ja vērtēšanas laikā tādi ieteikumi ir izteikti, tad atbalsta pretendents divu nedēļu laikā izdara nepieciešamās izmaiņas potenciālās EIP darba grupas sastāvā vai projekta idejas iesniegumā un iesniedz komisijai atkārtoti izvērtēšanai un lēmuma pieņemšanai.
13. Komisijas lēmumu var apstrīdēt Administratīvā procesa likumā noteiktajā kārtībā.
14. Komisijas locekļa dalība projekta idejas pieteikuma vērtēšanā netiek uzskatīta par interešu konfliktu, izņemot gadījumu, ja komisijas loceklis vērtē projekta ideju, kurā pats (vai tā pārstāvēta institūcija vai organizācija) ir tiešais labuma guvējs.
15. Lauku atbalsta dienests nodrošina komisijas sekretariāta funkcijas. Sekretariāta uzdevumi noteikti komisijas reglamentā.
16. Komisija pēc sēdes 10 darba dienu laikā, sagatavo un nosūta atbalsta pretendentam lēmumu par projekta idejas atbilstību vai neatbilstību un EIP darba grupas sastāva apstiprināšanu, vai ieteikumus nepieciešamajām izmaiņām projekta idejas iesniegumā vai potenciālās EIP darba grupas sastāvā.
17. Pēc komisijas lēmuma par projekta idejas apstiprināšanu saņemšanas atbalsta pretendents visu projekta īstenošanas laiku nodrošina atbilstību šo noteikumus 2.pielikumā noteiktajiem projekta idejas atlases kritērijiem, par kuriem saņēmis kritēriju punktus.

**2.2. Projekta iesniegumu atlase (2.posms)**

1. Lauku atbalsta dienests ne ātrāk kā divus mēnešus pēc komisijas lēmuma pieņemšanas oficiālajā izdevumā „Latvijas Vēstnesis” izsludina projekta iesniegumu iesniegšanas kārtu saskaņā ar normatīviem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā.
2. Atbalsta pretendents ir EIP darba grupa, kuru apstiprinājusi komisija.
3. Atbalsta pretendents atbilst šādiem atbalsta saņemšanas nosacījumiem:
	1. Komisija ir pieņēmusi lēmumu par EIP darba grupas apstiprināšanu un projekta idejas atbilstību projekta idejas iesniegumu atlases kritērijiem (2.pielikums);
	2. ir noslēgts sadarbības līgums starp sadarbības partneriem;
	3. EIP darba grupas projekts ir saistīts ar lauksaimniecību, mežsaimniecību vai lauksaimniecības produktu pārstrādi;
	4. ir izstrādāts un Lauku atbalsta dienestā iesniegts projekta iesniegums (3.pielikums);
	5. ir izstrādātas iekšējās procedūras, nosakot lēmumu pieņemšanas kārtību EIP grupas ietvaros, norādot lēmumu pieņemšanas veidus (sanāksme, aptauja, rakstveidā), lēmumu pieņemšanas un balsošanas kārtību, pieņemtos lēmumus noformējot rakstveidā, tādejādi nodrošinot lēmumu pieņemšanas caurspīdīgumu, atbildības sadalījumu EIP darba grupas ietvaros un novēršot interešu konfliktu.
4. Šo noteikumu 43.2.apakšpunktā minētajā sadarbības līgumā:
	1. paredz EIP darba grupas sadarbības partneru funkciju sadali projekta īstenošanā, sadarbības partneru pienākumus un atbildību un EIP darba grupas vadošā partnera nozīmēšanu;
	2. apliecina vadošā partnera tiesības pārstāvēt EIP darba grupu, iesniegt projekta iesniegumu Lauku atbalsta dienestā, saņemt priekšapmaksu, ka arī koordinēt projekta īstenošanu Vadošais partneris ir atbildīgs par projektā plānoto rezultātu sasniegšanu;
	3. norāda plānoto kopējo finansējumu, katra sadarbības partnera projekta daļas finansējumu un katra sadarbības partnera ieguldījumu sadalījumā pa ieguldījumu veidiem (finansiālais, materiālais vai cilvēkresursu ieguldījums). Paredz norēķinu kārtību starp sadarbības partneriem un saistības, kas izriet no projekta īstenošanas;
	4. pievieno iekšējās procedūras atbilstoši šo noteikumu 43.5.apakšpunktam;
	5. ietver projekta rezultātu izmantošanas, ieviešanas, publicitātes un komerciālizācijas (ieviešanu praksē) nosacījumus, tai skaitā zināšanu un tehnoloģiju pārneses nosacījumus, eksperimentālo objektu izmantošanas un ieviešanas nosacījumus;
	6. paredz līguma laušanas nosacījumus;
	7. ietver nosacījumus un kārtību par sadarbības partnera izstāšanos no EIP darba grupas.
5. Lai pieteiktos atbalstam, atbalsta pretendents Lauku atbalsta dienestā iesniedz šādus dokumentus:
	1. projekta iesniegumu (3. pielikums) iesniedz Lauku atbalsta dienesta Elektroniskās pieteikšanās sistēmā;
	2. projekta realizācijas grafiks;
	3. šo noteikumu 43.2.apakšpunktā minētā sadarbības līguma kopiju;
	4. katra sadarbības partnera parakstītu atbalsta pretendenta deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā;
	5. pamatojošus dokumentus par sadarbības partneru nodrošināto līdzfinansējuma daļu;
	6. ja sadarbības partneris ir zinātniskā institūcija, tad apliecinājumu par pētnieka norīkošanu dalībai sadarbības projekta īstenošanā;
	7. ja sadarbības partneris ir organizācija, tad organizācijas apliecinājumu par pārstāvja norīkošanu dalībai sadarbības projekta īstenošanā;
6. Ja sagaidāmais projekta rezultāts ir ārpus Līguma par Eiropas Savienības darbību 1.pielikumā minētie produkti atbalsta pretendents, papildu šo noteikumu 45.punktā noteiktajiem dokumentiem, Lauku atbalsta dienestā iesniedz katra sadarbības partnera deklarāciju par komercsabiedrības atbilstību mazajai (sīkajai) vai vidējai komercsabiedrībai atbilstoši normatīvajiem aktiem par komercsabiedrību deklarēšanas kārtību atbilstoši mazajai (sīkajai) vai vidējai komercsabiedrībai.
7. Atbalsta pretendents, sagatavojot projekta iesniegumu, nodrošina tā atbilstību apstiprinātajai projekta idejai, kurā pēc apstiprināšanas nav pieļaujamas būtiskas izmaiņas, kas maina projekta mērķi un sasniedzamo rezultātu.
8. Lauku atbalsta dienests sarindo projektu iesniegumus atbilstoši vērtējumam pēc projektu atlases kritērijiem ([4.pielikums](http://likumi.lv/doc.php?id=237842#piel3)). Ja projektu iesniegumu atlasē iegūto punktu skaits ir vienāds, priekšroka saņemt publisko finansējumu ir projekta pieteikumam ar lielāku punktu skaitu kritērijā “Projekta kvalitāte”, atkārtoti vienādu punktu skaita gadījumā priekšroka ir projekta pieteikumam ar mazāku ELFLA līdzfinansējumu ir EIP darba grupai ar lielāko koeficientu kritērijā par projekta īstenošanas prioritāro jomu.
9. Ja kāds no sadarbības partneriem pārtrauc savu darbību EIP darba grupā, to aizvieto ar citu līdzvērtīgu partneri, kas pārņem aizstājamā sadarbības partnera saistības un pienākumus.
10. Projekta īstenošanas laikā atbalsta pretendents jebkuras izmaiņas EIP darba grupas sastāvā vai projektā, nemainot tā īstenošanas mērķi, veic, to iepriekš saskaņojot, ar Lauku atbalsta dienestu.
11. Pēc projekta īstenošanas EIP darba grupa sniedz pārskatu klātienē par projekta īstenošanas rezultātiem Komisijai.

**III. 16.2. apakšpasākuma atbalsta saņemšanas nosacījumi**

1. 16.2. apakšpasākuma mērķis ir veicināt sadarbību starp vismaz diviem sadarbības partneriem lauksaimniecības, mežsaimniecības vai lauksaimniecības produktu pārstrādes nozarē jaunu produktu, metožu, procesu un tehnoloģiju izstrādei vismaz uzņēmuma līmenī.
2. Atbalsta pretendents ir atbalsta pretendentu grupa, kuru veido vismaz divi dažādi un neatkarīgi sadarbības partneri, tādi kā, lauksaimniecības produktu ražotājs (lauksaimnieks), meža īpašnieks vai tiesiskais valdītājs (mežsaimnieks) vai lauksaimniecības un meža produktu pārstrādātājs, ražotāju grupa, kooperatīvs, pārstāvjus no lauksaimniecības, mežsaimniecības vai lauksaimniecības produktu pārstrādes nozares nevalstiskajām organizācijām, pētnieks.
3. Atbalsta pretendents atbilst šādiem atbalsta saņemšanas nosacījumiem:
	1. veido jaunu sadarbību starp vismaz diviem dažādiem šo noteikumu 53.punktā minētajiem sadarbības parteriem, kas savstarpēji nav saistīti, jauna produkta, procesa, metodes vai tehnoloģijas izstrādei, pārbaudei, pielāgošanai līdz tā gatavībai ieviešanai praksē;
	2. projekts ir saistīts ar lauksaimniecību, mežsaimniecību vai lauksaimniecības produktu pārstrādi;
	3. ir izstrādāts un iesniegts Lauku atbalsta dienestā projekta iesniegums, kas ietver projekta aprakstu, mērķus, sagaidāmo rezultātu, finanšu plānu projekta īstenošanas laika grafiku.
4. Izveidojot sadarbību, atbalsta pretendentu grupa noslēdz sadarbības līgumu, kurā:
	1. paredz jauna produkta, procesa, metodes vai tehnoloģijas (vismaz uzņēmuma līmenī) izstrādi, pārbaudi, pielāgošanu līdz tā gatavībai ieviešanai praksē lauksaimniecības, mežsaimniecības vai lauksaimniecības produktu pārstrādes nozarē vismaz uzņēmuma līmenī;
	2. paredz sadarbības partneru funkciju sadali projekta īstenošanā, pienākumus un atbildību un vadošā partnera nozīmēšanu;
	3. apliecina vadošā partnera tiesības pārstāvēt sadarbības partnerus, iesniegt projekta iesniegumu Lauku atbalsta dienestā, saņemt priekšapmaksu, ka arī koordinēt projekta īstenošanu. Vadošais partneris ir atbildīgs par projektā plānoto rezultātu sasniegšanu;
	4. norāda plānoto kopējo finansējumu, katra sadarbības partnera projekta daļas finansējumu un katra sadarbības partnera ieguldījumu sadalījumā pa ieguldījumu veidiem (finansiālais, materiālais vai cilvēkresursu ieguldījums). Paredz norēķinu kārtību starp sadarbības partneriem un saistības, kas iziet no projekta īstenošanas;
	5. paredz līguma laušanas nosacījumus;
	6. paredz nosacījumus un kārtību par sadarbības partnera izstāšanos no atbalsta pretendentu grupas.
5. Ja kāds no sadarbības partneriem ir pārtraucis savu darbību atbalsta pretendentu grupā, to aizvieto ar citu līdzvērtīgu partneri, kas pārņem aizstājamā sadarbības partnera saistības un pienākumus.
6. Projekta īstenošanas laikā atbalsta pretendents jebkuras izmaiņas atbalsta pretendentu grupas sastāvā vai projektā, nemainot tā īstenošanas mērķi, veic, to iepriekš saskaņojot ar Lauku atbalsta dienestu.
7. Lauku atbalsta dienests vismaz vienu mēnesi pirms projekta iesniegumu pieņemšanas uzsākšanas oficiālajā izdevumā „Latvijas Vēstnesis” izsludina projekta iesniegumu iesniegšanu, nosakot iesniegumu iesniegšanas termiņu.
8. Lai pieteiktos atbalstam, atbalsta pretendents iesniedz Lauku atbalsta dienestā šādus dokumentus:
	1. projekta iesniegumu (3. pielikums) iesniedz Lauku atbalsta dienesta Elektroniskās pieteikšanās sistēmā;
	2. šo noteikumu 55.punktā minēto sadarbības līguma kopiju;
	3. katra sadarbības partnera deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014. – 2020.gada plānošanas periodā;
	4. pamatojošus dokumentus par sadarbības partneru līdzfinansējuma daļu;
	5. ja sadarbības partneris – zinātniskā institūcija, tad apliecinājumu par pētnieka norīkošanu dalībai sadarbības projekta īstenošanai;
	6. ja sadarbības partneris – organizācija, tad organizācijas apliecinājumu par pārstāvja norīkošanu dalībai sadarbības projekta īstenošanā;
	7. attiecīgās nozares asociācijas, kurai ir vismaz piecu gadu darbības pieredze, atzinums par projekta nozīmību nozares attīstībai vai nozīmību komersanta attīstībai;
	8. pievieno pamatojošos dokumentus katra sadarbības partneru projektā iesaistītā personāla prasmēm un kvalifikāciju.
9. Ja sagaidāmais projekta rezultāts ir ārpus Līguma par Eiropas Savienības darbību 1.pielikuma minētie produkti, atbalsta pretendents papildu šo noteikumu 59.punkta dokumentiem iesniedz Lauku atbalsta dienestā katra sadarbības partnera deklarāciju par komercsabiedrības atbilstību mazajai (sīkajai) vai vidējai komercsabiedrībai atbilstoši normatīvajiem aktiem par komercsabiedrību deklarēšanas kārtību atbilstoši mazajai (sīkajai) vai vidējai komercsabiedrībai.
10. Projektu iesniegumus sarindo atbilstoši vērtējumam pēc projektu atlases kritērijiem (5.pielikums). Ja projektu atlasē iegūto punktu skaits ir vienāds, priekšroka saņemt publisko finansējumu ir atbalsta pretendentu grupai, kas aptver lielāku sadarbības partneru skaitu, atkārtoti vienādu punktu skaita gadījumā priekšroka ir projekta idejai, kas paredz mazāku ELFLA līdzfinansējumu.

1. Projekta vērtēšanā Lauku atbalsta dienests var piesaistīt attiecīgas nozares ekspertus, kura viedoklis var tikt ņemts vērā, pieņemot lēmumu par projekta apstiprināšanu.

**IV. Publiskā finansējuma veids un apmērs**

1. 16.1. apakšpasākumā plānošanas periodā vienai EIP darba grupai kopējā attiecināmo izmaksu summa nepārsniedz 500 000 *euro*.
2. 16.2. apakšpasākumā plānošanas periodā vienai atbalsta pretendenta grupai kopējā attiecināmo izmaksu summa nepārsniedz 300 000 *euro.*
3. Atbalsta intensitāte ir 90 procenti no attiecināmajām izmaksām, ja sagaidāmais projekta rezultāts ir Līguma par Eiropas Savienības darbību 1.pielikumā minētie produkti.
4. Ja sagaidāmais projekta rezultāts ir ārpus Līguma par Eiropas Savienības darbību 1.pielikuma minētie produkti, atbalsta intensitāte ir:
	1. 50 procenti no attiecināmajām izmaksām rūpniecisko pētījumu gadījumā;
	2. 25 procenti no attiecināmajām izmaksām eksperimentālās izstrādes gadījumā.
5. Šo noteikumu 66.punktā minēto atbalsta intensitāti var palielināt līdz atbalsta maksimālajai intensitātei 80 procentiem par:
	1. 10 procentiem vidējiem uzņēmumiem un par 20 procentiem maziem uzņēmumiem;
	2. par 15 procentiem, ja tiek izpildīts vismaz viens no šādiem nosacījumiem:
		1. projekts paredz efektīvu sadarbību:
			1. starp uzņēmumiem, no kuriem vismaz viens ir mikrouzņēmums, mazais vai vidējais uzņēmums, un neviens atsevišķs uzņēmums nesedz vairāk kā 70 procentus no attiecināmajām izmaksām, vai
			2. starp uzņēmumu un vienu vai vairākām pētniecības un zināšanu izplatīšanas organizācijām, kuras sedz vismaz 10 procentus no attiecināmajām izmaksām un ir tiesīgas publicēt savu pētījumu rezultātus;

66.2.2.2. projekta rezultātus plaši izplata konferencēs, publikācijās, brīvi pieejamās krātuvēs vai ar bezmaksas vai atvērtā pirmkoda programmatūras palīdzību.

1. Ja atbalsta pretendents projekta ietvaros iegādājas vai iegulda kapitālu produktīvās investīcijās, kas minētas šo noteikumu 5.3.apakšpunktā, tiek piemērota atbalsta intensitāte, kas noteikta normatīvajos aktos par atbalsta piešķiršanu atklātu projektu konkursu veidā pasākumam „Ieguldījumi materiālajos aktīvos”. Produktīvām investīcijām, kas tiek veiktas 16.1.apakšpasākuma ietvaros tiek piemērota papildu intensitāte 10 procentu apmērā.
2. Publiskais finansējums netiek piešķirts, ja atbalsta pretendents ir sācis atbalstāmo aktivitāti īstenot pirms projekta iesnieguma iesniegšanas Lauku atbalsta dienestā.
3. EIP darba grupa projekta īstenošanai var izmantot priekšapmaksu atbilstoši normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, tās vadošais partneris iesniedz Lauku atbalsta dienesta Elektroniskās pieteikšanās sistēmā priekšapmaksas pieprasījumu (6.pielikums) kopā ar dokumentiem par projekta īstenošanas darbībām. Priekšapmaksa nepārsniedz 10 procentus no attiecināmo izmaksu summas.
4. Priekšapmaksas maksājuma saņemšanai, kā arī visu projekta izdevumu segšanai nepieciešamajiem līdzekļiem atbalsta pretendents atver kontu Valsts kasē.
5. Atbalsta saņēmējs var saņemt starpposma maksājumu par projekta daļas īstenošanu, ne biežāk kā vienu reizi ceturksnī, vadošajam partnerim iesniedzot Lauku atbalsta dienesta Elektroniskās pieteikšanās sistēmā maksājuma pieprasījumu (7.pielikums) kopā ar pārskatu par projekta ietvaros veiktajām darbībām (8. pielikums) un dokumentiem par projekta ietvaros veiktajām darbībām. Lauku atbalsta dienests par projekta ietvaros veiktajām darbībām pārskaita sadarbības partneriem atbilstoši to veiktajām darbībām un atbalsta intensitātei.
6. Ja atbalsta pretendents nesaņem starpposma maksājumu sākot ar nākamo gadu pēc projekta īstenošanas uzsākšanas, turpmāk visā projekta īstenošanas laikā, vienu reizi kalendārajā gadā [Lauku atbalsta dienestā](http://www.l2d.lv/l.php?doc_id=5152) iesniedz pārskatu par projekta ietvaros veiktajām darbībām.
7. Pēdējo maksājumu atbalsta saņēmējs saņem pēc projekta iesniegumā paredzēto ieguldījumu īstenošanas, projekta rezultātu publiskošanas un maksājuma pieprasījuma iesniegšanas Lauku atbalsta dienestā.

**V. Pasākuma attiecināmās un neattiecināmās izmaksas**

1. Pasākumā ir šādas attiecināmās izmaksas:
	1. projekta sadarbības kārtējās izmaksas:
		1. projekta koordinācijas izmaksas un atlīdzība par darba veikšanu Darba likuma 59.panta izpratnē apakšpasākuma mērķu sasniegšanai;
		2. publicitātes izmaksas un informācijas izplatīšanas izmaksas;
		3. sadarbības partneru komandējumu izmaksas, atbilstoši normatīvajiem aktiem par kārtību, kādā atlīdzināmi ar komandējumiem saistītie izdevumi;
		4. darba telpu izmaksas;
		5. tehnikas, iekārtu un to aprīkojuma nomas maksa uz projekta īstenošanas laiku, nepārsniedzot projekta īstenošanas termiņu, ciktāl tās izmanto apakšpasākuma mērķu sasniegšanai. Iznomāšanu veic uz tāda līguma pamata, ar kuru iznomātājs par vienu vai vairākiem nomas maksājumiem nodod nomniekam tiesības lietot aktīvu noteiktu laikposmu, nepārsniedzot projekta īstenošanas termiņu un nenododot visus aktīva īpašuma tiesībām raksturīgos riskus un atlīdzību. Pasākuma ietvaros nav pieļaujams nomas līgums starp viena projekta sadarbības partneriem;
	2. projekta tiešās izmaksas:
		1. materiālu izmaksas – projekta īstenošanai nepieciešamā inventāra, instrumentu un materiālu (komponentes, ķimikālijas, laboratorijas trauki u.c.) iegādes izmaksas, kas tieši attiecināmas uz projekta īstenošanu;
		2. ārējo pakalpojumu izmaksas, bet ne vairāk kā 25 procentus no attiecināmo izmaksu kopsummas, kurus projekta īstenošanai atbalsta pretendents iepērk no trešajām personām, ja attiecīgie pakalpojumi tiek izmantoti tikai apakšpasākuma mērķu sasniegšanai;
		3. tehnikas, iekārtu un to aprīkojuma iegādes izmaksas, bet ne vairāk kā 30 procentus no attiecināmo izmaksu kopsummas, ja tie tiek izmantoti tikai apakšpasākuma mērķu sasniegšanai;
		4. projekta testēšanas izmaksas;
		5. amortizācijas izmaksas (attiecināms uz sadarbības partneru rīcībā esošo tehniku, iekārtam un to aprīkojumam) kuras aprēķinātas atbilstoši normatīvajiem aktiem par nolietojuma normām un lietošanas nosacījumiem un saskaņā ar labu grāmatvedības praksi, un kas tieši attiecināmas uz projekta īstenošanu, nepārsniedzot projekta īstenošanas termiņu un proporcionāli izmantošanas laikam;
	3. nemateriālie aktīvi – no ārējiem avotiem iegādātu tehnisko zināšanu, patentu vai citu intelektuālā īpašuma tiesību licenču iegādes izmaksas, ja darījums ir veikts konkurences apstākļos un nav bijis slepenu norunu. Ja laiks, kas nepieciešams nemateriālo aktīvu izmantošanai projektā, pārsniedz nemateriālo aktīvu darbības laiku, par attiecināmajām izmaksām uzskatāmas tikai tās amortizācijas izmaksas, kuras aprēķinātas atbilstoši normatīvajiem aktiem par nolietojuma normām un lietošanas nosacījumiem un saskaņā ar labu grāmatvedības praksi.
2. Projektā nodarbinātā personāla atalgojuma likmes, ņemot vērā Centrālās statistikas pārvaldes datus par vidējām atalgojuma likmēm Latvijā pētniecības un attīstības projektos nodarbinātajiem, neskaitot darba devēja valsts sociālās apdrošināšanas obligātās iemaksas, ir šādas:
	1. vadošajam partnerim, kurš plāno un vada projektu, un atbild par tā izpildi kopumā, norīkotajam personām un pētniekam, – līdz 18 *euro* stundā;
	2. pārējiem sadarbības partneriem, kuri atbild par noteiktu projekta daļu un tās izpildi vai kuri projektā veic konkrētus uzdevumus, – līdz 11 *euro* stundā;
3. Šo noteikumu 75.2.3. apakšpunktā minētās izmaksas ir attiecināmas, ja tās ir tieši attiecināmas uz projekta īstenošanu un ja neviens no sadarbības partneriem nespēj to nodrošināt vai to nav iespējams iznomāt.
4. Pasākumā ir šādas neattiecināmas izmaksas:
	1. būvniecības izmaksas;
	2. esošo būvju uzturēšanas izmaksas;
	3. traktortehnikas iegāde;
	4. procentu maksājumi, maksa par naudas pārskaitījumiem, valūtas maiņas komisijas maksājumi un valūtas kursa svārstību dēļ radušies zaudējumi;
	5. naudas sodi, līgumsodi un tiesas prāvu izmaksas;
	6. tādu apakšlīgumu slēgšana, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;
	7. izmaksas, kas saistītas ar jebkuru piegādi, pakalpojumu vai darbu, par kuru nav īstenota atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;
	8. tehniskās apkopes, rezerves daļu un ekspluatācijas izdevumi;
	9. nodokļi un nodevas, izņemot pievienotās vērtības nodokli tiem pretendentiem, kas to neatgūst no valsts budžeta;
	10. izmaksas, kas saistītas ar tādu iekārtu vai programmatūru aizstāšanu ar jaunām iekārtām vai programmatūrām, kuru parametri salīdzinājumā ar esošajiem neatšķiras un kuras nenodrošina izmaiņas produktā vai tehnoloģiskajā procesā ar racionalizāciju, modernizāciju vai diversifikāciju.
5. Pasākuma ietvaros finansē tikai tādas attiecināmās izmaksas, kuras tieši saistītas ar projekta ietvaros veiktajām darbībām, ir izmērāmas, samērīgas, pamatotas un atbilst pareizas finanšu vadības principiem.

**VI. Valsts atbalsta nosacījumu piemērošana**

1. Atbalstu sniedz saskaņā ar Regulas Nr. [651/2014](http://eur-lex.europa.eu/eli/reg/2014/651?locale=LV) 25. panta nosacījumiem.
2. Projekta īstenošana nav atbalstāma:
	1. regulas Nr. [651/2014](http://eur-lex.europa.eu/eli/reg/2014/651?locale=LV) 1. panta 2. punkta „c” un „d” apakšpunktā minētajām darbībām;
	2. regulas Nr. [651/2014](http://eur-lex.europa.eu/eli/reg/2014/651?locale=LV) 1. panta 3. punkta „a” apakšpunktā minētajā zvejniecības un akvakultūras nozarē, 1. panta 3. punkta „b” apakšpunktā minētajā primārās lauksaimniecības ražošanas nozarē regulas Nr. 651/2014 2. panta 9. punktā un 1. panta 3. punkta „c” apakšpunktā minētajos gadījumos un lauksamniecības produktu pārstrādes un tirdzniecības nozarē regulas Nr. 651/2014 2. panta 8. un 10. punktā minētajos gadījumos;
	3. regulas Nr. 651/2014 1. panta 5. punktā minēto tiesību pārkāpumu gadījumā;
	4. ja divu gadu laikā pirms projekta iesnieguma iesniegšanas atbalsta pretendents Eiropas Ekonomikas zonā projekta īstenošanas nozarē ir beidzis esošo darbību vai līdzīgu darbību regulas Nr. 651/2014 2. panta 50. punkta izpratnē vai atbalsta pretendentam ir konkrēti plāni izbeigt šādu darbību divu gadu laikā pēc tam, kad līgumā par ieguldījumiem paredzētais ieguldījumu projekts ir pabeigts.
3. Projekta iesniedzējs, kas darbojas gan regulas Nr. 651/2014 1. panta 3. punkta „a”, „b” vai „c” apakšpunktā minētajās nozarēs, gan citās nozarēs, uz kurām attiecas regulā Nr. 651/2014 noteiktās darbības jomas, nodala atbalstāmās darbības vai finanšu plūsmas no citu darbības nozaru finanšu plūsmas, nodrošinot, ka, veicot darbības nodalītajās nozarēs, netiek gūts labums no atbalsta, kas piešķirts saskaņā ar šiem noteikumiem.
4. Atbalstu nepiešķir, ja Lauku atbalsta dienests projekta iesnieguma apstiprināšanas brīdī sadarbības partneriem ir konstatējis kādu no grūtībās nonākuša uzņēmuma pazīmēm atbilstoši regulas Nr. [651/2014](http://eur-lex.europa.eu/eli/reg/2014/651?locale=LV) 2. panta 18. punktam un normatīvajiem aktiem par Eiropas Lauksaimniecības garantiju fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda, kā arī valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020. gada plānošanas periodā.
5. Lai izpildītu regulas Nr. 651/2014 6. panta 2. punktā minēto stimulējošās ietekmes nosacījumu, projektu uzsāk īstenot pēc projekta iesnieguma iesniegšanas Lauku atbalsta dienestā. Projekta īstenošana tiek uzsākta atbilstoši regulas Nr. 651/2014 2. panta 23. punktam. Ja projekta īstenošana ir uzsākta pirms projekta iesnieguma iesniegšanas, projekta iesniegumu noraida.
6. Atbalstu, kas piešķirts, pamatojoties uz šiem noteikumiem, var apvienot ar citu valsts atbalstu, kura attiecināmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru, un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā.
7. Atbalstu nepiešķir regulas Nr. 651/2014 1. panta 4. punkta „a” apakšpunktā minētajā gadījumā.
8. Lauku atbalsta dienests publicē regulas Nr. 651/2014 9. panta 1. un 4. punktā noteikto informāciju un saskaņā ar minētās regulas 12. pantu nodrošina tās pieejamību. Atbalsta saņēmējs nodrošina ar projektu saistīto dokumentu pieejamību vismaz 10 gadus pēc projekta īstenošanas.
9. Ja sagaidāmais projekta rezultāts ir ārpus Līguma par Eiropas Savienības darbību 1.pielikuma minētie produkti EIP darba grupas partneru vai atbalsta pretendentu grupas partneru atbilstību mazo un vidējo uzņēmumu statusam vērtē saskaņā ar Regulas Nr. 651/2014 I pielikumā noteikto definīciju.

**VII. Projekta uzraudzība**

1. Produktīvas investīcijas ir atbalsta pretendentā īpašumā visu projekta uzraudzības laiku. Sadarbības partneri vienojas, un sadarbības līgumā norāda produktīvo investīciju īpašnieku.
2. Ja atbalsta saņēmējs projekta īstenošanas periodā vai piecu gadu laikā pēc projekta īstenošanas termiņa beigām pēc pēdējā maksājuma saņemšanas savā saimnieciskajā darbībā izmanto šo noteikumu 75.2.3.apakšpunktā minētas iekārtas ieņēmumu gūšanai, Lauku atbalsta dienests pieprasa atmaksāt pārmaksāto atbalsta intensitāti par ieguldītajam investīcijām (par iekārtu).
3. Ja projektu īstenošanai tiek iegādātas produktīvās investīcijas, tad tām saskaņā ar Eiropas Parlamenta un Padomes 2013.gada 17.decembra regulas Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, 71.pantu tiek piemērots piecu gadu uzraudzības periods.
4. Ja atbalsta pretendents projekta īstenošanas rezultātā nesasniedz sākotnēji izvirzīto projekta mērķi, tad atbalsta pretendents Lauku atbalsta dienestā iesniedz pamatojumu ar izvērstu skaidrojumu mērķa nesasniegšanai.
5. Vadošais partneris kopā ar pēdējo maksājuma pieprasījumu iesniedz Lauku atbalsta dienestā gala pārskatu par projekta īstenošanas rezultātiem (8. pielikums).

Ministru prezidents Māris Kučinskis

Zemkopības ministrs Jānis Dūklavs

24.01.2017. 11:40

5344

N.Andrukoviča

67027393, natalja.andrukovica@zm.gov.lv